open-index/open-wikipedia-markdown huggingface dataset:
Nikolai Matussevitš

**Nikolai Aleksandrovitš Matussevitš** (vene keeles Николай Александрович Матусевич; 1. jaanuar 1852 – 23. jaanuar 1912 Sevastopol, Venemaa Keisririik) oli vene mereväelane (viitseadmiral).

Ta oli Vaikse ookeani eskaadrisse kuulunud ristlejate Admiral Kornilov (1900) ja Rjurik (1900–1903) komandör. Vene-Jaapani sõjas sai ta kaks korda haavata. 1904. aasta märtsis ülendati kontradmiraliks. Sama aasta juulis soomuslaev Tsessarevitš, millel oli Matussevitš, sai Kollases meres toimunud lahingus jaapanlastega raskelt vigastada. Matussevitš sai selle käigus põrutada. Pärast laeva interneerimist sakslaste poolt Qingdao Shis, lasti Matussevitš Saksa keisri loal Euroopasse ravile tingimusega mitte naasta Venemaale enne sõja lõppemist.

1907. aastal oli Matussevitš Balti laevastiku noorem flagman, 1908. aastal Vladivostoki sadama komandör, seejärel Vaikse ookeani merejõudude ülem. 1909. aastal ülendati ta viitseadmiraliks.

## Isiklikku
Tema poeg Nikolai Matussevitš oli samuti mereväelane (insener-viitseadmiral).
Eestimaa Lätlaste Selts

**Eestimaa Lätlaste Selts** on Eestis elavate Eesti lätlaste organisatsioon.

Selts loodi 18. novembril 1988 Tallinnas.

Seltsi esimene president oli Ziedonis Silinš. Hiljem on seltsi juhtinud Juris Žīgurs.

Seltsi üks filiaal ühendab Narvas elavaid lätlasi. Neil on ka oma seltsimaja.

## Viited
Annika

**Annika** on naisenimi. See on levinud Eestis, Soomes, Rootsis ja Saksamaal. Annika nimepäev on 26. juuli.

## Populaarsus
1. jaanuari 2021 seisuga oli Eestis eesnimi Annika 2746 naisel (2018 – 2743). Annika on Eestis populaarsuselt 48. naisenimi (2018 – 51.). Vanim Annika on vanuserühmas 80–84, noorim vanuserühmas 0–4. Kõige rohkem Annikaid on sündinuid mais, kokku 259. Kõige populaarsem on eesnimi Annika vanuserühmas 40–44, kus neid on 10 000 elaniku kohta 47,98 ning Võru maakonnas, kus neid on 10 000 elaniku kohta 30,26. Annika oli keskmiselt 38 aasta vanune (mediaanvanus oli samuti 38; 2018 – 35 aasta vanune (mediaanvanus oli 36)).

Lätis oli 2021. aasta 30. juuni seisuga eesnimi Annika 324 inimesel.

## Nime kandjaid
### Eestlased
*Annika Altmäe – keskkonnakaitsja
*Annika Arras – poliitilise ja strateegilise kommunikatsiooni ekspert
*Annika Haas – fotograaf
*Annika Koppel – ajakirjanik, filmikriitik ja kommunikatsioonijuht
*Annika Laats – vaimulik ja tervishoiutöötaja
*Annika Lall – kergejõustiklane
*Annika Lill – sisearhitekt ja kunstnik
*Annika Lõhmus – laulja ja kirjanik
*Annika Reinson – lühifilmiprodutsent
*Annika Reintam Blaser – arstiteadlane, anestesioloog ja ujuja
*Annika Rihma – orienteeruja ja jooksja
*Annika Tammela – jalgpallur
*Annika Tikk – jalgpallur
*Annika Tõnuri – ooperilaulja, pianist ja pedagoog
*Annika Uudelepp – ametnik ja riigivalitsemise ekspert
*Annika Vait – advokaat
*Annika Vendik – kohtunik

### Mitte-eestlased
* Annika Hallin – Rootsi näitleja
* Annika Krijt – Hollandi päritolu modell
* Annika Saarikko – Soome poliitik
* Annika Strandhäll – Rootsi ametiühingutegelane ja sotsiaaldemokraatlik poliitik.
* Annika Sörenstam – Rootsi golfimängija

## Viited
2. järgu insener-flagman

**2. järgu insener-flagman** (vene keeles инженер-флагман 2-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on kontradmiral.

2. järgu insener-flagmanist kõrgem auaste oli 1. järgu insener-flagman ja madalam auaste 3. järgu insener-flagman. Punaarmee maa- ja lennuväes aastatel 1935–1940 vastas 2. järgu insener-flagmanile diviisikomandöri auaste. 

Viie aasta jooksul sai 2. järgu insener-flagmani auastme 11 inimest.

## 2. järgu insener-flagmaneid

*1935 – Nikolai Aljakrinski (1896–1938), sõjalaevaehituse teadusliku uurimisinstituudi direktor 
*1935 – Aksel Berg (1893–1979), Mereside ja Telemehaanika Teadusliku Uurimisinstituudi direktor 
*1936 – Voldemar Madissov (1871–1951), eesti  päritolu Vorošilovi-nimelise mereväeakadeemia kateedriülem
*1936 – Nikolai Matussevitš (1879–1950),  Vorošilovi-nimelise mereväeakadeemia professor
*1936 – Julian Šimanski (1883–1962), sõjalaevaehituse teadusliku uurimisinstituudi sektsiooniülem, hilisem NSV Liidu Teaduste Akadeemia akadeemik
*1939 – Pjotr Papkovitš (1887–1946), Vorošilovi-nimelise mereväeakadeemia professor, NSV Liidu Teaduste Akadeemia korrespondentliige

## Vaata ka
*2. järgu flagman
*Kontradmiral-insener
Nicole Stott

**Nicole Marie Passonno Stott** (sündinud 19. novembril 1962) on Ameerika Ühendriikide insener ja endine NASA astronaut. Ta liitus NASA-ga 1988. aastal ning töötas mitmetel Space Shuttle'iga seotud ametikohtadel. 

2000. aastal valiti ta astronaudiks ning ta oli Rahvusvahelise Kosmosejaama 20./21. ekspeditsiooni liige. Stott osales ka Space Shuttle'i missioonidel STS-128 ja STS-133. Ta lahkus NASA-st 1. juunil 2015.

## Viited
Rodrigo Moledo

**Rodrigo Modesto da Silva Moledo** (sündinud 27. oktoobril 1987 Rio de Janeiros) on Brasiilia jalgpallur, keskkaitsja. Ta mängib Brasiilia kõrgliiga klubis Internacional.

## Saavutused
;Internacional
*Recopa Sudamericana: 2011
*Campeonato Gaúcho: 2011, 2012, 2013

## Viited
Arthur Abele

**Arthur Abele** (sündinud 30. juulil 1986 Mutlangenis) on Saksamaa kergejõustiklane (kümnevõistlus). 

## Saavutused
### [[Kergejõustiku maailmameistrivõistlused|Maailmameistrivõistlustel]]
*2007 9. koht (**8243** punkti)

### [[Euroopa sisemeistrivõistlused kergejõustikus|Euroopa sisemeistrivõistlustel]]
*2015 2. koht (**6279** punkti)

### [[Euroopa meistrivõistlused kergejõustikus|Euroopa meistrivõistlustel]]
*2014 5. koht (**8477** punkti)
*2018 1. koht (**8431** punkti)

## Isiklikud rekordid
*Kümnevõistlus – 8605 punkti, 26. juuni 2016, Ratingen.
*Seitsmevõistlus – 6279 punkti, 8. märts 2015, Praha

## Viited

## Välislingid

*
Ahmet Erdem

**Ahmet Erdem** (sündinud aastal 1956 Tokatis Tokati provintsis Türgis) on Türgi poliitik. Ta oli 28. augustist 2015 kuni 17. novembrini 2015 Türgi töö- ja sotsiaalminister.

28. augustist 2015 kuni 17. novembrini 2015 oli ta Türgi töö- ja sotsiaalminister.
Soe oja

**Soe oja** on oja Sakala kõrgustiku idaosas ja Võrtsjärve madalikul, Viljandi maakonnas Viljandi vallas.

Oja pikkus on 8,3 km, valgla pindala 13,6 km², langus 24,5 m ja lang 2,95 m/km.
Oja saab alguse 58,5 m kõrgusel Soe külas ja suubub 34 m kõrgusel Kivilõppe külas Kivilõppe ojasse.
Ojale on Soe külas paisutatud Soe paisjärv.
Umbes 1,5 km enne oja suuet hargneb ojast Nälgu oja.
Oja kuulub Ida-Eesti vesikonda ja Võrtsjärve alamvesikonda.

## Viited

## Välislingid
*
*
Ronald Evans

**Ronald Ellwin Evans Jr.** (10. november 1933 – 7. aprill 1990) oli Ameerika Ühendriikide mereväelane, insener ja NASA astronaut. Ta valiti astronaudiks 1966. aastal ning tema esimeseks ja ainsaks lennuks jäi Apollo 17, seni viimane mehitatud missioon Kuule.

Evans suri 7. aprillil 1990 une pealt infarkti.

## Viited
1. järgu insener-flagman

**1. järgu insener-flagman** (vene keeles инженер-флагман 1-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on viitseadmiral.

1. järgu insener-flagmanist kõrgem auaste oli insener-laevastikuflagman ja madalam auaste 2. järgu insener-flagman. Punaarmee maa- ja lennuväes aastatel 1935–1940 vastas 2. järgu insener-flagmanile korpusekomandöri auaste. 

Viie aasta jooksul sai 1. järgu insener-flagmani auastme ainult üks mereväelane:

*1939 – Nikolai Matussevitš (1879–1950),  Vorošilovi-nimelise mereakadeemia hüdrograafia kateedri ülem, professor

## Vaata ka
*1. järgu flagman
*Viitseadmiral-insener
Tõlkeabiprogramm

**Tõlkeabiprogramm** (inglise keeles *CAT tool – computer-assisted translation tool*) on arvutiprogramm, mida peamiselt kasutavad tõlkebüroodes või vabakutselisena töötavad tõlkijad. Programmis on korraga avatud nii lähtekeele tekstilõik kui ka tühi lahter sihtkeele teksti jaoks. Tekst on jaotatud väiksemateks tõlkeüksusteks (segmentideks), mis võivad koosneda ühest tähest, numbrist, sõnast, lausest või tekstilõigust.

Erinevaid tõlkeabiprogramme on väga palju, kuid Eestis on levinumad näiteks SDL Trados Studio, Phrase (endine Memsource), memoQ jt.
Helju

**Helju** on eesti naisenimi.

1. jaanuari 2018 seisuga oli Eestis eesnimi Helju 1511 naisel. Helju oli Eestis populaarsuselt 124. naisenimi. Kõige levinum oli eesnimi Helju üle 85-aastaste vanuserühmas, kus neid oli 10 000 elaniku kohta 89,18, ning Põlva maakonnas, kus neid oli 10 000 elaniku kohta 25,72. Helju oli keskmiselt 76 aasta vanune (mediaanvanus oli 78). 

1. jaanuari 2019 seisuga oli eesnimi Helju 1435 naisel. Helju oli populaarsuselt 131. naisenimi. Kõige levinum oli eesnimi Helju üle 85-aastaste vanuserühmas, kus neid on 10 000 elaniku kohta 98,83. Helju oli keskmiselt 77 aasta vanune (mediaanvanus oli 78).

## Nime kandjaid
*Helju Aren
*Helju Jüssi
*Helju Kaal
*Helju Mikkel
*Helju Rammo
*Helju Raude
*Helju Rebane
*Helju Ridali
*Helju Vals
*Helju Vasar

## Viited
Petseri tulekahju

**Petseri tulekahju** oli 24. mail 1939 Petseris toimunud tulekahju, milles hävis kolmandik linnast. See on 20. sajandi Eesti ala üks suuremaid rahuajal toimunud tulekahjusid.

Tulekahju kestis vaid neli tundi ja selle käigus hävis Petseri 650 elumajast 212. Tulekahjus hukkus kolm inimest ja raskeid põletushaavu sai kaheksa inimest.

Tuli tekkis Jaan Poska tänaval asunud Terešihhini pärijate maja kuuridest Uue tänava ja Kiriku tänava vahelises osas. Tugeva tuulega paiskus see kohe laiali üle linna. Tulekustutajad olid vaevalt jõudnud Terešihhini majani, kui juba teatati uuest õnnetusest ligi pool kilomeetrit eemal asunud Rätsepa kaupluse juures Tartu tänaval. Samas oli kohe süttinud ka Riia tänaval asunud Kleinsoni maja. Tugev tuul kandis põlevate katuste laaste ja pappi sadade meetrite kaugusele. Petseri linnast enesest oli tule võimuses rajoon, mis piirdus peamiselt Tartu, Võru ja Riia tänavaga.

Petseri kesklinnas hävinesid Petseri linnavalitsuse hoone, tuletõrje pritsihoone, Petseri Majaomanikkude Ühispank, Petserimaa Kaubanduse Ühispank, restoran Must Kass, suur kinohoone, Alfred Meomutteli apteek jne, kokku üle paarikümne kahekorruselise maja.

## Viited
Víctor Cuesta

**Víctor Leandro Cuesta** (sündinud 19. novembril 1988 La Platas) on Argentina jalgpallur, kes mängib keskkaitsjana Brasiilia kõrgliigaklubis Bahia

2017. aastal liitus ta Brasiilia klubiga Internacional. Enne seda mängis ta Argentina klubides, sealhulgas Arsenal de Sarandís, kellega tuli 2012. aastal Argentina meistriks. Aastatel 2018 ja 2020 on Cuesta valitud Brasiilia kõrgliiga hooaja sümboolsesse koosseisu. Aastatel 2022–2023 oli ta Internacionalist laenul Brasiilia kõrgliigaklubis Botafogo. 2024. aastal sõlmis ta lepingu Bahiaga.

## Koondisekarjäär
Debüüdi Argentina rahvuskoondises tegi ta 27. mail 2016 mängus Hondurase vastu. Seejärel kuulus ta Argentina koondisse Copa América Centenariol, kus ta viimases alagrupimängus 14. juunil lõi värava Boliivia vastu.

2016. aasta suveolümpiamängude jalgpalliturniiril oli ta Argentina olümpiakoondise kapten. Argentina jäi turniiril oma alagrupis kolmandaks ning veerandfinaali ei pääsenud.

## Saavutused
;Arsenal de Sarandí
*Primera División: 2012 Clausura
*Supercopa Argentina: 2012
*Copa Argentina: 2012–13
;Huracán
*Copa Argentina: 2013–14

## Viited

## Välislingid
* Víctor Cuesta Soccerway lehel
Tulekeeris

**Tulekeeris** on tulekahjuga esile kutsutud püstjas leegist ja/või tuhast koosnev tuulispask, mille keskmes võib temperatuur ulatuda 1000 kraadini ja üle selle. 

## Viited

## Välislingid

* Tom Whipple, ‘Firenado’ towers over factory blaze in Derbyshire, The Times, 8. august 2018
Iván Duque Márquez

**Iván Duque Márquez** (sündinud 1. augustil 1976 Bogotás) on Colombia poliitik, aastatel 2018–2022 Colombia president. 

Ta sündis aastal 1976 Bogotás. Ta on õppinud õigusteadust Sergio Arboleda Ülikoolis ja rahvusvahelist majandusõigust Ameerika Ülikoolis Washingtonis. Lisaks õppis ta riigijuhtimist Georgetowni Ülikoolis ja Harvardi ülikooli majanduskoolis (Harvard Business School).

1999. aastast töötas ta Ameerika Riikide Arengupangas, seejärel oli Colombia rahandusministri (hilisema Colombia presidendi) Juan Manuel Santose nõunik.

17. juunil 2018 toimunud Colombia presidendivalimiste teises voorus kogus ta 54,6% häältest. Ta oli alates 7. augustist 2018 kuni 7. augustini 2022 Colombia president.

## Isiklikku
Tema isa Iván Duque Escobar (1937–2016) oli aastatel 1985–1986 Colombia mäetööstuse ja energeetikaminister. Ta on abielus ja tal on kolm last.

## Viited

## Välislingid
* Colombia presidendiks saab noor käre konservatiiv
Kilpjalg

**Kilpjalg** (*Pteridium aquilinum*) on kilpjalaliste sugukonda kuuluv sõnajalgtaim. Ta on Eestis üks tavalisemaid sõnajalgu. 

Kilpjalg kasvab kuivades leht- ja okasmetsades ning metsaservadel, raiesmikel, teeservadel ja võsastikes.

Kilpjala leht võib kasvada 0,45–1,8 meetri pikkuseks.

Eoseid moodustab juulist septembrini. Kilpjala eospesad asuvad lehe serva all. Üksainus leht võib toota 300 miljonit spoori aastas. Taim paljuneb peamiselt vegetatiivselt risoomi abil.

Kilpjala risoom on tärkliserikas (kuni 46% tärklist) ning seda on kasutatud toiduks. Kilpjalg on mürgine nii inimesele kui ka kariloomadele, kuid noori võrseid saab pärast töötlemist toiduks tarvitada.

Kilpjala rahvapärased nimetused on kotkajalg, põldsõnajalg, seatinarohi ja sõnajalg.

## Viited

## Välislingid
*
Poliitiline ja majanduskriis Venezuelas

**Poliitiline ja majanduskriis Venezuelas** on kriis Venezuelas, milleni viis vasakpoolsete presidentide Hugo Cháveze ja Nicolas Maduro poliitika. Eri allikate kohaselt algas kriis 2010 või 2012 ja kestab siiamaani. Venezuela oli tänu oma loodusvaradele (Venezuelas on maailma suurimad naftareservid) veel 1950. aastatel rikas riik, võrreldav SKP poolest Lääne-Saksamaaga, kuid seejuures ebavõrdse sissetulekute jaotusega. Aastakümneid kestnud kahe partei – sotsiaaldemokraatliku Demokraatliku Aktsiooni ja kristlikdemokraatliku COPEI – valitsemine, korruptsioon ja väärmajandamine viisid lõpuks riigi raskesse olukorda, nii et 1998 tuli valimistel võimule vasakpopulistlik Hugo Chavez. Ta algatas mitmesuguseid reforme, mille eesmärk oli vaeste olukorda parandada, kuid lõpuks viisid sotsialistlikud eksperimendid riigi ummikusse. Umbes 2010. aastal sattus riik katastroofilisse olukorda. Naftatoodete hinna alanemise järel (2015) halvenes olukord veelgi. SKP langus 2013–2017 on suurem kui USAs suure majanduslanguse, Venemaa, Albaania või Kuuba majanduslanguse ajal 1990. aastatel. Venezuela aastane inflatsioon on tõusnud sadu ja tuhandeid kordi. Inflatsioon oli 2015. aastal 181%, 2016. aastal 800%, 2017. aastal 4000% ja 2018. aastal 82 766%.

Nälgimine on jõudnud sinnamaani, et 75% rahvastikust on kaotanud keskmiselt vähemalt 8,7 kg kaalust kohase toidu puudumise tõttu. Venezuela ülikoolide 2018. aastal tehtud 3 uuringu põhjal elab nüüd ligi 90% Venezuela elanikkonnast vaesuses. Olukord on nii raske, et venezuelalased otsivad söödavat solgiaukudest või linnade prügimägedelt; teatatud on juhtumitest, kui söömiseks rünnatakse loomaaialoomi. Venezuela on kuritegevuse poolest üks maailma ohtlikumaid riike: tahtlike tapmiste määr on 1998–2017 ligikaudu kahekordistunud. Maduro valitsus (valitsusse kuulub muuhulgas ka väike Venezuela kommunistlik partei) süüdistab toimuvas kapitalistide ja lääne imperialistide korraldatavat "majandussõda". Arvestades näljasurmade sagenemist, võrdlevad mõned kriitikud olukorda ja valitsevate vasakpoolsete aetavat poliitikat holodomoriga. Üldstatistikat nälga surnute kohta ei ole, sest valitsus varjab selliseid andmeid. 2017. aasta mais avaldas tollane tervishoiuminister Antonieta Caporale andmed, mis näitasid väikelaste suremuse suurenemist 30% võrra ja emade suremuse suurenemist 65% võrra. Minister vallandati mõned päevad hiljem. Venezuelas on nüüd arstidel haiglates keelatud märkida laste surma põhjuseks surnuks nälgimist. Levinuks on saanud malaaria, mis oli õnnestunud 1960. aastate lõpuks likvideerida.

## Viited

## Välislingid
* As Venezuela collapses, children are dying of hunger. *The Irish Times* (inglise keeles)
Rodrigo Dourado

**Rodrigo Dourado Cunha** (sündinud 17. juunil 1994 Pelotases) on Brasiilia jalgpallur, kes mängib kaitsva poolkaitsjana Mehhiko kõrgliigaklubis Atlético San Luis.

Ta on alustas klubikarjääri Brasiilia klubis Internacional. Debüüdi Internacionali esindusmeeskonnas tegi ta 2012. aastal. Esimese värava Brasiilia kõrgliigas lõi ta 4. oktoobril 2015 Sport Club do Recife vastu, vormistades Internacionali 2:1 võidu. Teise värava lõi ta Brasiilia kõrgliigas 5. septembril 2018 mängus Flamengo vastu, tuues Internacionalile taas 2:1 võidu 2018. aastal valiti ta Brasiilia kõrgliiga hooaja sümboolsesse koosseisu.

2022. aasta juulis sõlmis ta kolmeaastase lepingu Atlético San Luisiga.

2016. aasta suveolümpiamängude jalgpalliturniiril tuli ta Brasiilia olümpiakoondisega olümpiavõitjaks.

## Saavutused
;Internacional
*Campeonato Gaúcho: 2012, 2013, 2014, 2015, 2016

## Viited

## Välislingid
* Rodrigo Dourado Soccerway lehel
Rahvusvaheline kassipäev

**Rahvusvaheline kassipäev** on 8. augustil tähistatav mitteametlik tähtpäev kasside auks, mille tähistamise algatas 2002. aastal Rahvusvaheline Loomade Heaolu Fond (International Fund for Animal Welfare).

Rahvusvahelise kassipäeva raames korraldavad loomakaitse- ja looduskaitseorganisatsioonid üritusi nii kodukasside teemal (kasside tervishoid, kodutud kasside probleemid jms) kui ka mitmesuguste metskassiliikide ja suurte kaslaste olukorrale tähelepanu juhtimiseks.

Analoogset tähtpäeva, **ülemaailmset kassipäeva** (mõlema tähtpäeva nimetuse tõlked langevad mõnes keeles kokku), tähistatakse eri riikides eri päevadel, näiteks Venemaal 1. märtsil (tähistamise algatasid 2004. aastal Moskva kassimuuseum ja ajakiri Кот и пёс), Ameerika Ühendriikides 29. oktoobril (2005. aastast), Poolas 17. veebruaril ja Jaapanis 22. veebruaril (1987. aastast). Nendega sarnaneb ka Itaalias 17. novembril tähistatav musta kassi päev.

## Viited

## Välislingid
* Rahvusvaheline kassipäev: Eesti tuntud kiisusõbrad Postimees, 8. august 2018
* RAHVUSVAHELINE KASSIPÄEV | Vaata 10 kõige vaadatumat kassivideot, mis panevad sind laginal naerma! Kroonika/Delfi, 8. august 2018
* Täna on rahvusvaheline kassipäev Maaleht, 8. august 2017
* TÄNA ON RAHVUSVAHELINE KASSIPÄEV: 8 viisi, kuidas nurrumootor su tervist parandab Õhtuleht, 8. august 2016
Uudo Usai

**Uudo Usai** (27. juuni 1934 – 9. mai 2022) oli eesti pedagoog automaatika ja elektroonika alal.

Ta lõpetas aastal 1953 Tallinna Kommunaal-Ehitustehnikumi tööstusettevõtete elektriseadmete erialal ja aastal 1961 Tallinna Polütehnilise Instituudi automaatika ja telemehaanika erialal.

Oli õppejõud Tallinna Polütehnikumis aastatel 1963–1975 ja 1994–2011.
Kluse (Emsland)

**Kluse** on vald Saksamaal Alam-Saksi liidumaal Emslandi kreisis.

Valla pindala on 25,26 km². 31. detsembril 2015 elas seal 1628 inimest.

## Viited
Zeca

**José Carlos Cracco Neto** (mängijanimega **Zé Carlos** või **Zeca**; sündinud 16. mail 1994 Paranavaís) on Brasiilia jalgpallur, kes mängib kaitsjana Brasiilia esiliigaklubis Vitória.

Zeca alustas klubikarjääri Santoses, mille noorteakadeemiaga liitus ta 2006. aastal. Santose esindusmeeskonnas debüteeris ta 2014. aastal. Esimese värava Brasiilia kõrgliigas lõi ta 12. juunil 2016 Santa Cruzi vastu.

2018. aasta aprillis sõlmis ta nelja aasta pikkuse lepingu Brasiilia kõrgliigaklubiga Internacionaliga. 2020. aastal suundus ta laenule Bahiasse.

2021. aasta märtsis sõlmis ta lepingu Brasiilia esiliigaklubiga Vasco da Gama. 2022. aastal mängis ta Major League Socceri klubis Houston Dynamo. Seejärel naasis ta Brasiiliasse, kui liitus Vitóriaga.

2016. aasta suveolümpiamängude jalgpalliturniiril tuli ta Brasiilia olümpiakoondise koosseisus olümpiavõitjaks.

## Saavutused
;Santos
*Campeonato Paulista: 2015, 2016

## Viited
Tina tänav (Viljandi)

**Tina tänav** on tänav Viljandis.

Tänav alguse Lennuki tänavalt, suundub loodesse ja lõppeb Reinu teel.
Tänava pikkus on 148 m.

Tänava edelaserv on hoonestamata.

## Viited
Tobien

**Tobien** (vene keeles *Тобин*) on Leedust pärit Kuramaa ja Liivimaa aadlisuguvõsa. Tänapäeval elavad Tobienid Saksamaal.

## Ajalugu
Tobieni suguvõsa kohta on teateid XVIII sajandi algusest, mil nende valduses oli Owile mõis Leedus. Suguvõsaliin algab Poola majori Johann Frommhold Tobieniga (suri enne 1731). Tema poeg Melchior Tobien müüs valduse ja siirdus elama Kuramaale, kus tema järeltulijad olid Jēkabpilsis käsitöölised ja kaupmehed. Karl Friedrich Tobien (1785−1861) valiti linna raehärraks. Tema pojast Ewald Sigismund Tobienist (1811−1860) sai jurist ja ta oli Tartu ülikooli professor. Tema lesk ja lapsed tõsteti 1863. aastal Vene aadliseisusse ja võeti 1886. aastal Liivimaa kubermangu aadlisuguvõsaraamatusse. Poeg Alexander Johannes von Tobien (1854−1929) oli tuntud agraarajaloolane. 

## Tobienid rüütelkonna matriklis
1920. aastal immatrikuleeriti Alexander Johannes von Tobien (1854−1929) viimase isikuna enne rüütelkonna kui avalik-õigusliku korporatsiooni kaotamist Liivimaa rüütelkonna matriklisse. 1957. aastal võeti rüütelkonda tema onupoeg Sigismund Robert Paul von Tobien (1892−1964).

## Suguvõsa liikmeid
*Karl Friedrich Tobien (1785−1861), Jēkabpilsi raehärra, kaupmees
*Ewald Sigismund Tobien (1811−1860), riiginõunik, õigusteaduse doktor, Tartu ülikooli professor
*Wilhelm (Willi) Fromhold Platon von Tobien (1853−1934), Kolga-Jaani kirikueestseisja, Põltsamaa peeglivabriku omanik
*Alexander (Alex) Johannes von Tobien (1854−1929), riigiteaduse audoktor, nimekas agraarajaloolane
*Wolfgang (Wolf) Ludwig von Tobien (1891−1977), ülemvalitsusnõunik, Danzigi linnaametnik

## Tobieni suguvõsa mõisavaldused
*Leedu:
**Owile (XVIII sajandil)

## Viited

## Kirjandus
**Der Adel der russischen Ostseeprovinzen (Estland, Kurland, Livland, Ösel)*. 2. Teil. Nichtimmatrikulierter Adel. Neustadt an der Aisch: Bauer & Rape, inhaber Gerhard Gessner, 1898 (ümbertrükk 1980). Lk 223 https://gdz.sub.uni-goettingen.de/id/PPN825936918?tify=%7B%22pages%22%3A%5B243%5D%2C%22view%22%3A%22info%22%7D.
**Genealogisches Handbuch des Adels*. Adelige Häuser B. Bd XXIII. Limburg an der Lahn: C. A. Starke Verlag, 2000. Lk 494-499.
**Genealogisches Handbuch des Adels*. Adelslexikon. Bd XIV. Limburg an der Lahn: C. A. Starke Verlag, 2003. Lk 468-469.
*Tobien, Alexander von. *Zur Geschichte der Familie v. Tobien*. − Jahrbuch für Genealogie, Heraldik und Sphragistik 1907 und 1908. Mitau: Gedruckt bei. J. F. Steffenhagen und Sohn, 1910. Lk 202-211 http://dspace.ut.ee/handle/10062/24084.
William Pottker

**William de Oliveira Pottker** (sündinud 22. veebruaril 1993 Florianópolises) on Brasiilia jalgpallur, kes mängib ründajana Brasiilia kõrgliigaklubis Avaí.

Pottker alustas klubikarjääri 2011. aastal Brasiilia kõrgliiga klubis Figueirense, kuid mänguaega sai ta klubi esindusmeeskonnas väga harva. Järgmistel hooaegadel oli ta laenul Brasiilia erinevate liigatasemete klubides, lisaks Portugali klubi Braga reservmeeskonnas ja Gandzasari ridades Armeenia kõrgliigas.

2016. aastal liitus ta Brasiilia kõrgliiga klubiga Ponte Preta. Sama hooaeg kujunes Pottkeri jaoks lõpuks läbimurdeks, kui ta lõi kõrgliigas 14 väravat. Sellega oli ta 2016. aastal kahe teise mängija kõrval liiga suurim väravakütt. Ponte Preta lõpetas hooaja Brasiilia kõrgliigas kaheksanda kohaga.

2017. aasta hooaja alguse veetis ta veel Ponte Pretas. 2017. aasta São Paulo osariigi meistrivõistlustel Campeonato Paulista, kus ta aitas Ponte Preta finaali, kus kaotati Corinthiansele. Pottker lõi osariigi meistrivõistlustel kokku üheksa väravat, millega oli ta São Paulo mängija Gilberto kõrval parima väravakütt.

Pärast São Paulo osariigi meistrivõistlusi liitus ta Internacionaliga, mis oli 2017. aasta hooajal langenud Brasiilia esiliigasse. Ta lõi sel hooajal kümme väravat, olles Internacionali parim väravakütt liigas. Sellega aitas ta Internacionali liigas teisele kohale, millega kindlustati järgmiseks hooajaks pääses kõrgliigasse.

2020. aasta oktoobris liitus ta Brasiilia esiliigaklubiga Cruzeiro. 2021. aastal läks ta laenule Araabia Ühendemiraatide kõrgliigaklubisse Al-Wasl ja 2022. aastal Brasiilia kõrgliigaklubisse Avaí.

## Viited
Fernando Prass

**Fernando Büttenbender Prass** (sündinud 9. juulil 1978 Porto Alegres) on Brasiilia jalgpallur, väravavaht. Ta mängib Brasiilia kõrgliiga klubis Ceará.

Aastatel 2013–2019 mängis ta Palmeirases. Aastatel 2016 ja 2018 tuli ta klubiga Brasiilia meistriks.

## Saavutused
;Grêmio
*Campeonato Gaúcho: 1999
*Copa Sul: 1999
;Vila Nova
*Campeonato Goiano: 2001
;Coritiba
*Campeonato Paranaense: 2004
;União Leiria
*UEFA Intertoto Cup: 2007
;Vasco
*Campeonato Brasileiro Série B: 2009
*Copa do Brasil: 2011
;Palmeiras
*Campeonato Brasileiro Série A: 2016, 2018
*Campeonato Brasileiro Série B: 2013
*Copa do Brasil: 2015
;Ceará
*Copa do Nordeste: 2020

## Viited

## Välislingid
* Fernando Prass Soccerway lehel
Cremona keelpillimeistrite koolkond

**Cremona keelpillimeistrite koolkond** (itaalia keeles *Saperi e saper fare liutario della tradizione cremonese*) on kogum Cremonas tegutsenud muusikainstrumentide, eelkõige keelpillide valmistajajaid.

Koolkonnale pani aluse Amatide perekond, kelle tegevus viis tänapäevase viiuli kujunemiseni. Andrea Amati muusikainstrumentide töökoda ja kauplus tegutses Cremonas juba 1530. aastal. Kuni 18. sajandini ehitas Amatide perekond elegantse kuju ja erilise heleda tooniga keelpille.

Amatide perekonna olulisemaks esindajaks oli Nicolò Amati, kelle juures õppis arvatavasti ka Antonio Stradivari ja Andrea Guarneri. Stradivaril õnnestus valmistada keelpille, mis olid ideaalsed nii oma konstruktsiooni, disaini, mõõtmete kui ka viimistluse ideaalse tasakaalustatuse poolest. 

Guarneri perekond ning eriti Giuseppe Guarneri keskendus oma instrumentide puhul eelkõige massiivse konstruktsiooni ja võimsa tooni arendamisele. 

Bergonzi perekonna liikmed tegutsesid pillimeistritena kogu 18. sajandi jooksul.

2012. aastal kanti Cremona keelpillimeistrite koolkond UNESCO immateriaalse kultuuripärandi nimekirja.
Puidu tänav (Viljandi)

**Puidu tänav** on tänav Viljandis.

Tänav alguse Riia maanteelt, suundub loodesse ja lõppeb Reinu teel.
Tänava pikkus on 899 m.

Tänava ääres asuvad tööstushooned ja Viljandi jäähall.

## Viited
Insener-laevastikuflagman

**Insener-laevastikuflagman** (vene keeles инженер-флагман флота) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa mereväes on admiral.

Insener-laevastikuflagmanist kõrgemat auastet ei olnud, madalam auaste oli 1. järgu insener-flagman. Punaarmee maa- ja lennuväes aastatel 1935–1940 vastas insener-laevastikuflagmanile 2. järgu armeekomandöri auaste. 

Viie aasta jooksul insener-laevastikuflagmani auastet ei ole kellelegi antud.

## Vaata ka
*2. järgu laevastikuflagman
*Admiral-insener
2. järgu laevastikuflagman

**2. järgu laevastikuflagman** (vene keeles флагман флота 2-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mille analoog Venemaa merejõududes on admiral.

2. järgu laevastikuflagmanist kõrgem auaste oli 1. järgu laevastikuflagman ja madalam auaste 1. järgu flagman. Punaarmee maavägedes aastatel 1935–1940 vastas 2. järgu laevastikuflagmanile 2. järgu armeekomandöri auaste. 

Viie aasta jooksul sai 2. järgu laevastikuflagmani auastme ainult 5 inimest.

## 2. järgu laevastikuflagmanid
*1935 – Leo Julius Alexander Philipp von Haller (1883–1950), Balti laevastiku juhataja
*1935 – Ivan Kožanov (1897–1938), Musta mere laevastiku juhataja
*1938 – Pjotr Smirnov-Svetlovski (1897–1940), NSV Liidu sõjalaevastiku rahvakomissari esimene asetäitja
*1939 – Nikolai Kuznetsov (1904–1974), NSV Liidu sõjalaevastiku rahvakomissar, hilisem Nõukogude Liidu laevastikuadmiral
*1939 – Ivan Issakov (1894–1967), NSV Liidu sõjalaevastiku rahvakomissari esimene asetäitja, hilisem Nõukogude Liidu laevastikuadmiral

## Vaata ka
*Insener-laevastikuflagman

## Viited
Jalaka-harivaablane

**Jalaka-harivaablane** (*Aproceros leucopoda*) on harivaablaste (*Argidae*) sugukonda kuuluv liik pidevkehalisi kiletiivalisi.

## Eluviis
Vastsed toituvad jalaka lehtedest. Vastsed teevad lehele või leherootsule võrkja kookoni, milles asub nukk. 

## Levik
See on Ida-Aasia päritolu liik (Jaapan, Korea, Ida-Hiina). Ta ilmus 2003. aastal Euroopasse ning on invasiivsena kiiresti oma areaali laiendanud.

2017. aastal leiti seda liiki Merikülas. 2018. aastal täheldati paljude jalakate paljakssöömist Lääne-Eestis (Puhtus). Nad olid levinud ka järgneval aastal, kuid aasta hiljem puud taastusid.

## Ökoloogia
Vastsetest toituvad sipelgad.

## Viited

## Välislingid
* 

*Pilte.
1. järgu laevastikuflagman

**1. järgu laevastikuflagman** (vene keeles флагман флота 1-го ранга) oli Nõukogude Liidu mereväes aastatel 1935–1940 kehtinud sõjaväeline auaste, mis vastas Venemaa mereväes laevastikuadmiralile.

1. järgu laevastikuflagman oli mereväelaste kõrgeim auaste. Punaarmee maa- ja lennuväes aastatel 1935–1940 vastas sellele 1. järgu armeekomandöri auaste. Sellest madalam auaste oli 2. järgu laevastikuflagman.

Auastme on saanud ainult kaks inimest, mõlemad 20. novembril 1935.  

## 1. järgu laevastikuflagmanid
*1935 – Mihhail Viktorov (1894–1938), Vaikse ookeani laevastiku juhataja
*1935 – Vladimir Orlov (1895–1938), Punaarmee merejõudude ülem

Orlov represseeriti 1937., Viktorov 1938. aastal. 

## Viited
Harivaablased

**Harivaablased** (*Argidae*) on kiletiivaliste (*Hymenoptera*) seltsi ja pidevkehaliste (*Symphyta*) alamseltsi kuuluv putukate sugukond.

Sugukonda kuulub umbes 800 liiki. Euroopas elab neist umbes 40 liiki. Eestis 14 liiki.

## Eestis esindatud perekondi
**[[Aproceros]]*
**Arge* – harivaablane (Eestis 11 liiki)

## Eesti liike
**Aproceros leucopoda* – jalaka-harivaablane
**Arge pullata* – kase-harivaablane
**Arge ustulata* – harilik harivaablane

## Vaata ka
*lehevaablased

## Viited
Kontradmiral-insener

**Kontradmiral-insener** (kuni 1971 **insener-kontradmiral**; vene keeles контр-адмирал-инженер; kuni 1971 инженер-контр-адмирал) oli Nõukogude Liidu mereväes alates 1940. aastast Nõukogude armees (kuni 1946 Punaarmees) kehtinud sõjaväeline auaste, mille analoog Venemaa mereväes on kontradmiral.

Kontradmiral-insenerist kõrgem auaste oli viitseadmiral-insener ja madalam auaste 1. järgu kapten-insener. Nõukogude armee (kuni 1946 Punaarmee) maaväes vastas kontradmiral-insenerile kindralmajori auaste. 

## Insener-kontradmirale

*1940 – Nikolai Issatšenkov (1902–1969), NSV Liidu Sõjalaevastiku laevaehituse valitsuse ülem
*1940 – Pjotr Papkovitš (1887–1946), Vorošilovi-nimelise mereväeakadeemia professor, NSV Liidu Teaduste Akadeemia korrespondentliige
*1941 – Voldemar Madissov (1871–1951),  eesti  päritolu Vorošilovi-nimelise mereväeakadeemia professor
*1941 – Aksel Berg (1893–1979), Vorošilovi-nimelise mereväeakadeemia professor, hilisem NSV Liidu Teaduste Akadeemia akadeemik
*1943 – Vassili Burhanov (1908–1982), Vaikse ookeani laevastiku juhataja abi tagala alal, hilisem Põhjameretee Peavalitsuse ülem
*1944 – Vsevolod Berjozkin (1899–1946), hüdrograaf, professor
*1944 – Boriss Žukov (1900–1961), sõjaväehüdrograaf, NSV Liidu Sõjalaevastiku hüdrograafia valitsuse ülem
*1944 – Konstantin Sokolski (1902–1969), NSV Liidu Sõjalaevastiku miini-torpeedo valitsuse ülema asetäitja
*1945 – Nikolai Zubov (1885–1960), okeanoloog ja polaaruurija, Riikliku Okeanograafilise Instituudi ülem
*1951 – Pavel Kotov (1911–2007), NSV Liidu Sõjalaevastiku laevaehituse peavalitsuse ülem
*1951 – Pjotr Fomin (1904–1976), tuumarelva katsetaja


Жуков_Борис_Михайлович.jpg|Boriss Žukov, sõjaväehüdrograaf
Москва_1945.jpg|Konstanton Sokolski, sõjaväehüdrograaf
Nikolay_Nikolaevich_Zubov_03.jpg|Nikolai Zubov, okeanoloog


## Vaata ka
*2. järgu insener-flagman
Nõukogude Liidu laevastikuadmiral

**Nõukogude Liidu laevastikuadmiral** (vene keeles Адмирал Флота Советского Союза) oli Nõukogude Liidu 1955. aastal kehtestatud kõrgeim sõjaväeline auaste mereväes. Sellest madalam auaste oli laevastikuadmiral. Nõukogude armee maavägedes vastas sellele Nõukogude Liidu marssali auaste. 

## Nõukogude Liidu laevastikuadmiralid 1955−1991

## Viited
Viitseadmiral-insener

**Viitseadmiral-insener** (kuni 1971 **insener-viitseadmiral**; vene keeles вице-адмирал-инженер; kuni 1971 инженер- вице-адмирал) oli Nõukogude Liidu mereväes alates 1940. aastast Nõukogude armees (kuni 1946 Punaarmees) kehtinud sõjaväeline auaste, mille analoog Venemaa mereväes on viitseadmiral.

Viitseadmiral-insenerist kõrgem auaste oli admiral-insener ja madalam auaste kontradmiral-insener. Nõukogude armee (kuni 1946 Punaarmee) maaväes vastas viitseadmiral-insenerile kindralleitnandi auaste. 

## Insener-viitseadmirale

*1944 – Aksel Berg (1893–1979), NSV Liidu Riikliku Kaitsekomitee raadiolokatsiooni nõukogu esimehe asetäitja, professor, NSV Liidu Teaduste Akadeemia korrespondentliige
*1944 – Nikolai Matussevitš (1879–1950),  Vorošilovi-nimelise mereväeakadeemia laevajuhtimise kateedri ülem, professor
*1944 – Nikolai Issatšenkov (1902–1969), NSV Liidu Sõjalaevastiku laevaehituse valitsuse ülem
*1958 – Pavel Kotov (1911–2007), NSV Liidu Sõjalaevastiku laevaehituse ja relvastuse ülema asetäitja
*1958 – Pjotr Fomin (1904–1976), tuumarelva katsetaja
Gregory Jarvis

**Gregory Bruce Jarvis** (24. august 1944 Detroit, Michigan – 28. jaanuar 1986 Cape Canaveral, Florida) oli Ameerika Ühendriikide insener ja astronaut. 

Ta sai 1967. aastal Buffalo Ülikoolist bakalaureusekraadi elektrotehnikas ja 1969. aastal samal erialal magistrikraadi Northeasterni Ülikoolist. 

NASA valis ta 1984. aastal laadungi spetsialistiks ning ta määrati missioonile STS-51-L. 

Jarvis hukkus 28. jaanuaril 1986 Challengeri katastroofis. 

## Viited

## Välislingid
* Gregory Jarvise biograafia NASA kodulehel (inglise keeles)
Elul

**Elul** (heebrea keeles אֱלוּל) on juudi kalendris tsiviilaasta 12. ja sakraalaasta 6. kuu. Kuus on 29 päeva. Gregoriuse kalendris langeb ta tänapäeval enamasti augustile ja septembrile.

Kuu nimi pärineb akadi keelest.

## Viited
Kalmu tänav (Viljandi)

**Kalmu tänav** on tänav Viljandis.

Tänav on ida-läänesuunaline ning see ühendab Riia maanteed ja Reinu teed. Tänava põhjaservas asuvad Viljandi vana kalmistu, Viljandi Garnisoni kalmistu ja Viljandi Saksa sõjaväekalmistu.
Tänava pikkus on 147 m.

## Viited
Lucas Lima

**Lucas Rafael Araújo Lima** (sündinud 9. juulil 1990 Marílias) on Brasiilia jalgpallur, poolkaitsja. Ta mängib Brasiilia kõrgliigaklubis Santos.

Lucas Lima alustas klubikarjääri São Paulo osariigi väikeklubis Inter de Limeira. 2012. aastal liitus ta Brasiilia kõrgliigaklubiga Internacional. 2013. aasta hooaja veetis ta Brasiilia esiliiga klubis Sport.

2014. aasta veebruaris sõlmis ta nelja aasta pikkuse lepingu Brasiilia kõrgliigaklubiga Santos. Esimesel hooajal lõi ta kõrgliigas kolm väravat ning sai klubi meeskonnas üheks olulisemaks mängijaks.

2017. aasta lõpus liitus ta Palmeirasega. 2018. aastal tuli ta klubiga Brasiilia meistriks. 2021. aastal läks ta laenule Fortalezasse, kus mängis kaks aastat.

2023. aasta veebruaris naasis ta Santosesse.

## Koondisekarjäär
Debüüdi Brasiilia rahvuskoondises tegi ta 5. septembril 2015 sõprusmängus Costa Rica vastu.

Esimese värava lõi ta koondise särgis 13. novembril 2015 MM-i valikmängus Argentina vastu.

2016. aasta Copa América Centenario teises alagrupimängus lõi ta värava Haiti vastu.

## Saavutused
;Santos
*Campeonato Paulista: 2015, 2016
;Palmeiras
*Campeonato Brasileiro Série A: 2018
*Campeonato Paulista: 2020
*Copa Libertadores: 2020
*Copa do Brasil: 2020
;Fortaleza
*Copa do Nordeste: 2022
*Campeonato Cearense: 2022

## Viited

## Välislingid

* Lucas Lima Soccerway lehel
Admiral-insener

**Admiral-insener**, a-ni 1971 **insener-admiral** (vene keeles *адмирал-инженер*, a-ni 1971 *инженер-адмирал*) oli Nõukogude Liidu mereväes alates 1940. aastast Punaarmees (a-st Nõukogude armees) kehtinud sõjaväeline auaste, millele Venemaa mereväes vastab admiral.

## Ajalugu
Insener-admirali auaste kehtestati 7. mail 1940 Nõukogude Liidu Ülemnõukogu Presiidiumi määrusega. 18. novembril 1971 muudeti nimi admiral-inseneriks. See oli oma väeliigi kõrgeim aukraad, sellest madalam oli viitseadmiral-insener (a-ni 1971 inener-viitseadmiral). Nõukogude Liidu maaväes vastas sellele kindralpolkovnik. Auaste kaotati 26. aprillil 1984.

### Insener-admiralid 1940−1971

### Admiral-insenerid 1971−1984

## Vaata ka
*Admiral (Nõukogude Liit)
*Insener-laevastikuflagman
Reinu põik

**Reinu põik** on tänav Viljandis.

Tänav ühendab Reinu teed ja Imavere – Viljandi – Karksi-Nuia maanteed.
Tänava pikkus on 335 m.

## Viited
José Rodolfo Pires Ribeiro

**José Rodolfo Pires Ribeiro** (mänginimega **Dodô**; sündinud 6. veebruaril 1992 Campinases) on Brasiilia jalgpallur, vasakkaitsja. Ta mängib Brasiilia kõrgliigaklubis Santos.

Ta on klubikarjääri jooksul mänginud kolmes Itaalia klubis: AS Roma, Milano Internazionale ja UC Sampdoria.

Santosega sõlmis ta 2023. aasta juulis kahe ja poole aasta pikkuse lepingu. Santoses oli ta mänginud ka 2018. aastal, kui oli Sampdoriast laenul.

## Saavutused
;Corinthians
*Copa do Brasil: 2009
;Cruzeiro
*Campeonato Mineiro: 2018
;Atlético Mineiro
*Campeonato Brasileiro Série A: 2021
*Copa do Brasil: 2021
*Campeonato Mineiro: 2021, 2022, 2023
*Supercopa do Brasil: 2022

## Viited

## Välislingid
* Dodô Soccerway.com lehel
AS Õhtuleht Kirjastus

**AS Õhtuleht Kirjastus** on Eesti üks suuremaid meediaettevõtteid, mille tooteportfellis on ajalehed, ajakirjad, veebiportaalid ja ristsõnad.

Õhtuleht Kirjastus koondab enda alla senise SL Õhtuleht AS-i väljaanded ning Ajakirjade Kirjastus AS-i ümberkorralduse tulemusel liidetud ajakirjad. Ettevõte annab välja Eesti suurima tiraažiga päevalehte Õhtuleht ning nädalalehte Linnaleht. Tooteportfellis on veebiportaalid Õhtuleht, Vecherka ja Toidutare. Samuti kirjastab Õhtuleht Kirjastus paljusid ajakirju nagu näiteks Naisteleht, Kodukiri, Nipiraamat ja Ristiku ristsõnad.

Ettevõttes töötab üle 200 töötaja. AS Õhtuleht Kirjastus kuulub võrdsetes osades Ekspress Grupile ja Alexelale.

## Väljaanded
Õhtuleht Kirjastuse tooteportfellis on üle kakskümne väljaande. Nende hulgas:

* Õhtuleht (ajaleht ja veebiportaal)
* Linnaleht
* Naisteleht
* Teleleht
* Kodukiri
* Nipiraamat
* Käsitöö
* Kalale
* Basketball
* Toidutare
* Vecherka
* Ristik ristsõnad

## Välislingid
* Ettevõtte koduleht
Lamedh

**Lamed** või **Lamedh** on semiitiliste konsonantkirjade kaheteistkümnes täht.

Foniniikia tähestiku vastav täht on kreeka tähestiku tähe lambda (Λ), ladina tähestiku tähe L ja kirillitsa tähe Л eelkäijaks.
Khalidiyya

***Naqshbandiyya Khalidiyya***, ***Khalidiyya*** või ***Khalidi*** on Naqshbandiyya sufi vennaskonna pühendusahela (*[[silsila]]*) haru alates Khalid al-Bagdadist kuni šeik Ismail ash-Shirwanini.

Khalid al-Bagdadi oli Muhammadist lähtuva silsila kolmekümnes liige. Tema ajal jagunes see neljaks erinevaks pühendusharuks. Ismail ash-Shirwanist lähtub tänini tegutsev Dagestani silsila.

## Välislingid
Foley, Sean 2008. ''The Naqshbandiyya-Khalidiyya, Islamic Sainthood, and Religion in Modern Times''. Journal of World History, Vol. 19, No. 4. University of Hawai‘i Press, pp. 521 - 545
Najim Haddouchi

**Najim Haddouchi** (sündinud 9. juunil 1997) on Maroko päritolu Hollandi jalgpallur, kes mängib klubis FC Den Bosch.

## Klubikarjäär
Najim tegi oma elukutselise jalgpalluri debüüdi FC Den Boschi klubiga Eerste Divisies 12. augustil 2016, mängides De Graafschapi meeskonna vastu.
Edu Dracena

**Eduardo Luís Abonízio de Souza** (mängijanimega **Edu Dracena**; sündinud 18. mail 1981 Dracenas) on Brasiilia jalgpallur, keskkaitsja. 

Ta mängib Brasiilia kõrgliiga klubis Palmeiras.

Edu Dracena alustas klubikarjääri 1999. aastal Brasiilia kõrgliiga klubis Guarani. 2002. aastal läks ta laenule Kreeka klubisse Olympiakós, kuid sai seal mänguaega võrdlemisi harva.

Aastatel 2006–2009 mängis ta Türgi kõrgliiga klubis Fenerbahçe, kellega tuli hooajal 2006/2007 Türgi meistriks.

Brasiilia meistriks on ta tulnud neljal korral kokku kolme klubiga: 2003. aastal Cruzeiroga, 2015. aastal Corinthiansega ning 2016. ja 2018. aastal Palmeirasega.

Suuremate saavutuste hulka kuulub veel 2011. aastal Santose meeskonnas Lõuna-Ameerika klubide meistrivõistluste Copa Libertadores võit.

## Koondisekarjäär
Kuigi Dracena kuulus Brasiilia koondisse juba 2003. aasta FIFA konföderatsioonide karikaturniiril, tegi ta koondise meeskonnas debüüdi alles neli aastat hiljem, 9. septembril 2007 sõprusmängus USA vastu. Pärast seda mängis ta koondises veel ainult ühes kohtumises.

## Saavutused
;Olympiakós
*Greek Super League: 2002–03
;Cruzeiro
*Campeonato Brasileiro Série A: 2003
*Copa do Brasil: 2003
*Campeonato Mineiro: 2003, 2004, 2006
;Fenerbahçe
*Süper Lig: 2006–07
*Türgi superkarikas: 2007
;Santos
*Campeonato Paulista: 2010, 2011, 2012
*Copa do Brasil: 2010
*Copa Libertadores: 2011
;Corinthians
*Campeonato Brasileiro Série A: 2015
;Palmeiras
*Campeonato Brasileiro Série A: 2016, 2018

## Viited

## Välislingid
* http://edudracena.com.br/blog/
* Edu Dracena Soccerway lehel
Luan Garcia

**Luan Garcia Teixeira** (mängijanimega **Luan**; sündinud 10. mail 1993 Vitórias) on Brasiilia jalgpallur, keskkaitsja. Ta mängib Brasiilia kõrgliiga klubis Palmeiras.

Luan alustas klubikarjääri Vasco da Gamas, millega noorteakadeemiaga liitus ta 2006. aastal. Vasco da Gama esindusmeeskonda pääses ta 2012. aastal.

Palmeirases mängis ta alates 2017. aastast. 2018. aastal tuli klubiga Brasiilia meistriks.

2016. aasta suveolümpiamängude jalgpalliturniiril tuli ta Brasiilia olümpiakoondise koosseisus olümpiavõitjaks. Lisaks kuulus ta Brasiilia meeskonda 2015. aasta Panameerika mängudel, kus võideti pronksmedal.

## Saavutused
;Vasco da Gama
*Campeonato Carioca: 2015, 2016
;Palmeiras
*Campeonato Brasileiro Série A: 2018

## Viited
Hooletus

**Hooletus** ettevaatamatuse liigina tähendab seda, et teo toimepanija ei tea mõne süüteokoosseisu asjaolu esinemisest, kuid tähelepaneliku ja kohusetundliku suhtumise korral oleks pidanud seda ette nägema. Hooletuse kriteerium karistusõiguses on, erinevalt sarnasest kriteeriumist tsiviilõigusest, subjektiivne.

Süüteo-, sealhulgas kuriteokoosseis jaguneb objektiivseks ja subjektiivseks koosseisuks. Koosseisu täitmine tähendab nii objektiivse kui subjektiivse koosseisu täitmist. Subjektiivses koosseisus kirjeldatakse teo toimepanija tahet ja arusaamist teost. Ettevaatamatusena käsitletakse kergemeelsust ja hooletust. Ettevaatamatus nagu ka kavatsetus väljendab teo toimepanija tahet ja arusaama teost ning on süüteo, mh kuriteo, subjektiivse koosseisu üks element. Ettevaatamatusest toime pandud süüteo eest saab isikut karistada vaid siis, kui seadus seda otsesõnu ette näeb.

## Viited
Kenza Farah

**Farah Kenza Maouche**, tuntud kui **Kenza Farah** (araabia keeles: كنزة فرح; sündinud 8. juuli 1986 Béjaïas) on Prantsusmaa-Alžeeria laulja ja laulukirjutaja.

Tema album "Authentik" sai kuldplaadiks kaks nädalat pärast ilmumist. Sellele järgnesid albumid "Avec le cœur" ja "Trésor". Aastatel 2007–2012 müüs Kenza üle 500 000 plaadi.

## Karjäär
Farah sündis 1986. aastal Alžeerias, aga kolis juba väga noores eas Prantsusmaale. Ta kasvas üles Marseille 15. ringkonnas, põhjaosas, mida peetakse "keeruliseks" piirkonnaks. Maouchel on neli õde ja vend. 14-aastaselt hakkas ta esinema ja võitis mitu noortekeskuste laulukonkurssi. Pärast lauluvõistlusi kohtus Farah produtsentidega, kes lubasid tal salvestada mõned lood stuudios, sealhulgas "Mon Ange", "Trésor" ja "Il ma trahie". Pärast laulude avalikustamist märkas teda produtsent Abdel Bakhti, mis võimaldas Farahil 2006. aasta detsembris allkirjastada plaadilepingu iseseisva Aulnay-Sous-Boisis,Seine-Saint-Denises paikneva plaadifirmaga Karismatik. Maouche lõpetas lepingu 2016. aastal.
Rai 2

**Rai 2** (2010. aastani nimega **Rai Due**) on Itaalia telekanal, mis kuulub Itaalia avaõiguslikule televisiooniettevõttele RAI koos kanalitega Rai 1 ja Rai 3. Rai 2 alustas tööd 4. novembril 1961.

Viimastel aastatel on see keskendunud jutusaadetele ning tõsielulistele saadetele ja muule meelelahutusele. Kanal näitab filme, uudiseid, sarju ja sporti.

Saade "TG2" näitab uudiseid Itaaliast ja mujalt maailmast.
Neulehe

**Neulehe** on vald Saksamaal Alam-Saksi liidumaal Emslandi kreisis.

Valla pindala on 13,62 km². 31. detsembril 2015 elas seal 774 inimest.

## Viited
Wippingen

**Wippingen** on vald Saksamaal Alam-Saksi liidumaal Emslandi kreisis.

Valla pindala on 16,54 km². 31. detsembril 2016 elas seal 946 inimest.

## Viited

## Välislingid
* www.hallo-wippingen.de
Madise raba

**Madise raba** on raba Jõgeva maakonna edelaosas Põltsamaa vallas, osa Umbusi rabast ja laiemalt Põltsamaa-Umbusi soostikust.

## Viited
Põhjarinne (Teine maailmasõda)

**Põhjarinne** (vene keeles *Северный фронт*) oli Teises maailmasõjas Idarindel võidelnud Nõukogude Liidu väekoondis.

## Ajalugu
Põhjarinne moodustati Leningradi sõjaväeringkonnast 24. juunil 1941. aastal. Põhjarinde koosseisus olid algselt 7., 14., ja 23. armee. Põhjarinde ülesandeks oli Leningradi kaitse. 

Rinde vastutusala lõunapiiriks oli looderinde vastutusala piir Haapsalu-Pihkva joonel.

23. augustil 1941 jagati põhjarinde vastutusalad Leningradi rinde ja Karjala rinde vahel.

## Vaata ka
*Sõjategevus Eestis 1941. aastal
*Väegrupp Nord
Kuistlema raba

**Kuistlema raba** (ka *Kuistlemma raba*) on raba Lääne- ja Raplamaa piiril Lääne-Nigula ja Märjamaa vallas. Raba (täpsemalt turbamaardla) pindala on 3078,78 ha. Rabast kaevandatakse turvast.

## Viited
Tuudi raba

**Tuudi raba** on raba Pärnu maakonnas Lääneranna vallas Tuudi küla lähedal. Soo jääb Tuhu maastikukaitseala piiridesse.
Authentik

**"Authentik"** on Prantsusmaa-Alžeeria laulja Kenza Farah' debüütalbum. See anti välja 11. juunil 2007. "Authentik" sertifitseeriti Prantsusmaal kuldplaadiks. 

Albumil on laule, mis on valminud koostöös Sefyu, Le Rat Luciano, Idiri, Big Ali ja Le Silence des Mosquéesiga. Farah'l on ilmunud ka kaks samanimelist *mixtape*'i.

## Laulud

## Kohad edetabelites

## "Authentik Mixtape"
**"Authentik Mixtape"** on Prantsusmaa-Alžeeria laulja Kenza Farah' teine stuudioalbum, mis anti välja 21. aprill 2008. Aastal 2012 ilmus albumile järg "**Authentik Mixtape Vol.2"**. Albumil on palju laule, mis on valminud koostöös teiste prantsuskeelsetes maades tuntud räpparite ja muusikutega. 

### Laulud

### Authentik Mixtape Vol.2

### Kohad edetabelites
Uuesilla oja

**Uuesilla oja** (ka *Arapere oja*) on oja Kõrvemaa keskosas Järva- ja Lääne-Virumaal. Oja pikkus on 5,1 km, valgla pindala 15 km². Oja algab Kernu rabast edelas ja suubub paremalt Tarvasjõkke.

## Viited

## Välislingid
*
Laguja oja

**Laguja oja** (nimetatakse ka *Alpoja* ja *Peebori kraav*) on oja Tartu ja Valga maakonnas. 

Oja pikkus on 17,1 km**, see on Elva jõe pikim lisajõgi. Oja valgla pindala on 54,1 km².''

Oja algab Lutike külast ja läbib Valgamaal Otepää vallas Makita ja Nõuni küla, Tartumaal Nõo vallas Ketneri, Kääni, Laguja ja Sassi küla ning Elva vallas Mäelooga küla. Laguja oja suubub Elva jõkke Ketneri küla juurest. Elva–Kintsli maantee sillast kuni suudmeni on see kantud "Lõhe, jõeforelli, meriforelli ja harjuse kudemis- ja elupaikade nimistusse" (RTL 2004, 87, 1362; RT I 09.07.2016 1). Ojale on antud registrikood VEE1037400.

## Viited

## Välislingid
*
Sõmeri hoiuala

**Sõmeri hoiuala** on hoiuala Pärnu maakonnas Lääneranna vallas Saulepi ja Matsi külas. Kaitseala pindala on 362,5 ha.

Kaitseala moodustati 2007. aastal.

Hoiuala piirneb idas Raespa hoiualaga.

## Viited

## Välislingid
*
Mustkivi (Tallinn)

**Mustkivi** on kaitsealune rändrahn Tallinnas Haabersti linnaosas Kakumäe poolsaare tipus.

Rahn on graniitgneisist, selle mõõtmed on 4,6x4,3x2,5m, ümbermõõt 13,6 m.

## Viited

## Välislingid
*
Insener-kindralpolkovnik

**Insener-kindralpolkovnik** (vene keeles инженер-генерал-полковник) oli NSV Liidu Sõjalaevastikus aastatel 1942–1950 kehtinud sõjaväeline auaste rannakaitse teenistuse juhtivkoosseisule, mille analoog Venemaa Föderatsiooni relvajõududes on kindralpolkovnik. 

Insener-kindralpolkovnik oli rannakaitse teenistuses kõrgeim auaste, sellest madalam auaste oli insener-kindralleitnant.

Punaarmee maaväes vastas insener-kindralpolkovnikule kindralpolkovniku auaste. 

Insener-kindralpolkovniku auastet kellelegi ei antud.

## Vaata ka
*Admiral-insener
*Insener-laevastikuflagman

## Viited
Metsaema mänd

**Metsaema mänd** on kaitsealune mänd Viljandi maakonnas Viljandi vallas Loodi külas. Puu võeti kaitse alla 1992.

1998. aasta mõõtmiste järgi on puu ümbermõõt 3,35 m (1,3 m kõrguselt) ja kõrgus 35 m.

## Viited

## Välislingid
*
*
Rüütli soo

**Rüütli soo**  on soo Ida-Viru maakonnas. See soo on Muraka soostiku üks soodest. See soo jääb Muraka looduskaitseala piiridesse.


Muraka looduskaitseala, Rüütli soo.jpg|Rüütli soo (juuni 2012)
Muraka looduskaitseala, vaade Rüütli soole..JPG|Rüütli soo (juuni 2012)